Predkladacia správa

	Materiál sa predkladá ako iniciatívny. Jeho predloženie vyplýva zo strategického významu, ktorý vláda Slovenskej republiky prikladá výchove a vzdelávaniu vo svojom programovom vyhlásení.

Správu o stave a úrovni výchovy a vzdelávania v školách a školských zariadeniach za príslušný školský rok na základe inšpekčných zistení a ďalších zistení predkladá ministrovi školstva hlavný školský inšpektor v súlade s § 12 ods. 3 písm. b) zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov.
	 
Predkladaná správa vychádza zo 4 270 vykonaných inšpekcií v školskom roku 2003/2004 (o 1 445 viac ako v šk. r. 2002/2003). Kontrolovaných bolo 4 033 štátnych, 80 súkromných a 157 cirkevných škôl a školských zariadení, z toho 334 s vyučovacím/výchovným jazykom národností.

	Správa uvádza podstatné zistenia, kľúčové pozitíva, kľúčové negatíva a smerovanie vývoja príslušného druhu škôl a školských zariadení zistené inšpekčnou činnosťou na základe jednotného postupu podľa metodík inšpekčných úloh, ukazovateľov, hodnotiacich kritérií a meracích nástrojov.

	Z hľadiska štruktúry správa obsahuje okrem poznatkov a záverov z vykonaných inšpekcií aj informácie o výsledkoch prešetrovania sťažností. Osobitná pozornosť sa venuje poznatkom regionálneho charakteru a vyjadreniam k žiadostiam zriaďovateľov o vyradenie školy alebo školského zariadenia zo siete škôl a školských zariadení. Správa ďalej obsahuje informácie spracované z poznatkov orgánov štátnej správy v školstve, zriaďovateľov škôl a školských zariadení a vzdelávacích ustanovizní a organizácií v oblasti výchovy a vzdelávania v školách a školských zariadeniach. Obsahuje aj podnety a odporúčania na skvalitňovanie výchovno-vzdelávacej práce pre školy a školské zariadenia, zriaďovateľov, vzdelávacie inštitúcie a orgány štátnej správy v školstve.

	Prílohy správy obsahujú charakteristiku hodnotiacich kritérií a meracích nástrojov, prehľad o počte vykonaných inšpekcií v šk. r. 2003/2004, prehľad pokrytosti siete škôl a školských zariadení všetkými vykonanými inšpekciami a tabuľky a grafy umožňujúce vytvoriť si plastickejší a ucelený obraz o skutočnostiach uvádzaných v textovej časti správy.
		
	Správa plní úlohu informačného zdroja o aktuálnom stave a úrovni výchovy vzdelávania, podmienkach a riadení pre orgány štátnej správy, orgány štátnej správy v školstve, zriaďovateľov škôl a školských zariadení, školské samosprávne orgány, vzdelávacie inštitúcie, vysoké školy, rezortné výskumné ústavy, pre mimovládne organizácie, ktorých činnosť súvisí s problematikou detí a mládeže, pre školy, ale aj pre rodičovskú verejnosť.
	
	Materiál nemá finančný, ekonomický, environmentálny vplyv ani vplyv na zamestnanosť. Z uvedeného dôvodu nie je potrebné predložiť doložku finančných, ekonomických a environmentálnych vplyvov a vplyvov na zamestnanosť a podnikateľské prostredie.